Lerato ke makgonatsotlhe - Teemane
Moruti Teemane wa Apostolic Faith Mission kwa Selebi Phikwe a re lerato le tshwanetse go nna teng ka dinako tsotlhe go sa kgathalesege gore baratani ba kopana le diemo dife. O ne a bua jalo kwa moletlong o o neng o rulagantswe ke District Health Management Team (DHMT) kwa Selebi Phikwe go ipelela letsatsi la baratani. O ne a tlhalosa fa motho wa mme a sa lapisiwe ke go tewa go twe 'ke a go rata'. Moruti o ne a kgothatsa bakapelo ba ba iseng ba nyalane go dira jalo ka go nna fela mmogo go sa lekana, a re se se ka fokotsa go tsholwa ga bana kwa ntle ga lenyalo mme e re morago ba tlhoke tlhokomelo. Kgosi Mark Thipe wa Kagiso o ne a lebogela DHMT go bo ba bone go le botlhokwa go rotloetsa bakapelo go itlhatlhoba mmogo le gore e re ka letsatsi leo ba bo ba phuthile baratani go tla go rutana le go gakololana. Kgosi Thipe o kopile baruti go nna ba bua ka dikgang tsa marato go thusa baeteledipele ba morafe jaaka dikgosi le mapodisi go emisa mokgwa wa dipolaano tse di golelang pele. Kgosi o kopile morafe go begela ba sepodisi sepe fela se se ka tswang se belaetsa, a re go dira jalo go ka thusa go fokotsa borukutlhi. Bokhutlo